竹石屏歌謝遁澤
作者：王柏
朝代：宋

paragraphs: 好古博雅時遁澤，往歲贈我墨圖柏。
今年揆予初度臨，又復持贈竹石屏。
柏以祝我老，竹以堅我心。
長歌短歌先後發，書室夜夜生光熒。
君才固磊落，愛我何獨深。
此石不知出何地，來自紫陽夫子門。
紫陽緣督兩授受，謂宜永作傳家珍。
所寶又有大於此，餘光委照非其人。
以我所願紫陽學，以我生作石笋孫。
石笋固宜有石竹，笋竹生成同一根。
當時竹上歲寒句，先達難賞流傳今。
去年忽得紫陽歲寒字，如約屏石來同盟。
朝夕歛身對二妙，儼然拱侍滄洲之竹林，寓物敬慕度義全幽貞。
不有畏友相勉勵，安得準繩磨琢箴。
句中雅意已佩服，石中有竹誰能評。
歐梅蘇范六君子，絕識雄辨萬口稱。
珠犀砂玉亦似矣，髣髴未得此理真。
顧我生既晚，欲說口已瘖。
造化發育固難測，嘗聞古有剛柔分。
柔土既發萬物之生氣，剛土故涵萬物之陰精。
人之所見自有限，熟識萬象俱妙凝。
此非物之影，真是竹之形。
遺梢墜葉積於土，土化爲石竹自存。
生物不隨凝結變，請觀琥珀與水晶。
我疑此石生渭濱，土石變化歲一層。
歲歲層層應萬狀，直欲盡磨翠壁鋪作千畝帳。